
Sanoral 40 mg/5 mg plėvele dengtos tabletės
Olmesartanas medoksomilis/Amlodipinas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Neišmeskite šio lapelio, nes vėl gali prireikti jį perskaityti.
Jeigu kiltų daugiau klausimų, kreipkitės į gydytoją arba vaistininką.
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
Jeigu pasireiškė šalutinis poveikis (net jeigu jis šiame lapelyje nenurodytas), pasakykite gydytojui arba vaistininkui. Žr. 4 skyrių.

 Apie ką rašoma šiame lapelyje?
1.	Kas yra Sanoral ir kam jis vartojamas
2.	Kas žinotina prieš vartojant Sanoral 
3.	Kaip vartoti Sanoral 
4.	Galimas šalutinis poveikis
5.	Kaip laikyti Sanoral
6.	Pakuotės turinys ir kita informacija


[bookmark: _Toc129243264][bookmark: _Toc129243139]1.	Kas yra Sanoral ir kam jis vartojamas

Sanoral sudėtyje yra dvi medžiagos: olmesartano medoksomilis ir amlodipinas (amlodipino besilato pavidalu). Abi šios medžiagos padeda kontroliuoti padidėjusį kraujospūdį.

Olmesartano medoksomilis priklauso angiotenzino II receptorių antagonistų grupei, kurie mažina kraujospūdį atpalaiduodami kraujagysles.

Amlodipinas priklauso kalcio kanalų blokatorių grupei. Amlodipinas stabdo kalcio patekimą į kraujagyslių sieneles ir tokiu būdu mažina kraujagyslių įtempimą; jis taip pat mažina kraujospūdį.

Abiejų medžiagų veikla stabdo kraujagyslių susiaurėjimą, todėl kraujagyslės atpalaiduojamos ir kraujospūdis sumažėja.

Sanoral vartojamas padidėjusio kraujospūdžio gydymui pacientams, kurių kraujospūdžio kontroliavimui nepakanka vieno olmesartano medoksomilio arba amlodipino.


[bookmark: _Toc129243265][bookmark: _Toc129243140]2.	Kas žinotina prieš vartojant Sanoral

Sanoral vartoti draudžiama:

· jeigu yra alergija olmesartano medoksomiliui arba amlodipinui, arba bet kuriam kalcio kanalų blokatorių grupės preparatui, dihidropiridino dariniams arba bet kuriai pagalbinei šio vaisto medžiagai (jos išvardytos 6 skyriuje);
jei jūs manote, kad galite būti alergiškas, prieš pradėdami vartoti Sanoral, pasakykite apie tai gydytojui;
[bookmark: OLE_LINK1]jei jūsų nėštumas trunka ilgiau kaip 3 mėnesius (Sanoral taip pat geriau vengti vartoti ir ankstyvuoju nėštumo laikotarpiu  - žr. skyrių „Nėštumas ir žindymo laikotarpis“);
jeigu jūs sergate cukriniu diabetu arba jūsų inkstų veikla sutrikusi ir jums skirtas kraujospūdį mažinantis vaistas, kurio sudėtyje yra aliskireno;

jeigu jums nustatytas kepenų veiklos sutrikimas, jei yra sutrikęs tulžies išsiskyrimas ar jos nutekėjimas iš pūslės (pvz. tulžies akmenligė), arba jei nustatyta gelta (odos ir akių junginės pageltimas);
jeigu labai sumažėjęs Jūsų kraujospūdis;    
jeigu yra nepakankamo organizmo audinių aprūpinimo krauju simptomai, pavyzdžiui, žemas kraujospūdis, silpnas pulsas, greitas širdies plakimas (yra šokas, įskaitant kardiogeninį šoką); kardiogeninis šokas reiškia, kad jis susijęs su sunkiais širdies veiklos sutrikimais;
jei sutrikęs kraujo ištekėjimas iš Jūsų širdies (pvz., dėl aortos susiaurėjimo – aortos stenozės);
jeigu jūsų širdies išmetamo kraujo kiekis sumažėjęs (atsiranda dusulys arba periferiniai patinimai) dėl ūminio miokardo infarkto.

Įspėjimai ir atsargumo priemonės 
Pasitarkite su gydytoju arba vaistininku prieš pradėdami vartoti Sanoral.

Pasitarkite su gydytoju, jeigu vartojate kurį nors iš šių vaistų padidėjusiam kraujospūdžiui gydyti: 
-	AKF inhibitorių (pavyzdžiui, enalaprilį, lizinoprilį, ramiprilį), ypač jei turite su diabetu susijusių inkstų sutrikimų;
-	aliskireną.

Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų (pvz., kalio) kiekį kraujyje. 

Taip pat žiūrėkite informaciją, pateiktą poskyryje „Sanoral vartoti negalima“.

Pasakykite gydytojui, jei jums tinka kuri nors su sveikatos būkle išvardyta sąlyga:
jeigu jums sutrikusi inkstų veikla arba atlikta inkstų transplantacija;
jeigu sergate kepenų liga;
jeigu nustatytas širdies nepakankamumas arba širdies vožtuvų veiklos sutrikimai, širdies raumens pakitimai;
jeigu yra sunkus vėmimas, viduriavimas, arba, jei vartojate didelę vaistų, skatinančių šlapimo išsiskyrimą (diuretikų), dozę, jei vartojate su maistu mažai druskos;
jeigu padidėjęs kraujyje kalio kiekis;
jeigu nustatyta antinksčių (virš inkstų esančių hormonus gaminančių liaukų) veiklos sutrikimų.

Kreipkitės į gydytoją, jei atsiranda viduriavimas, kuris yra sunkus, nuolatinis ir sukelia staigų svorio kritimą. Jūsų gydytojas gali įvertinti jūsų simptomus ir nuspręsti, kaip tęsti kraujospūdį mažinančio vaisto vartojimą.

Pasitarkite su gydytoju, jei pavartojus Sanoral jaučiate pilvo skausmą, pykinimą, vėmimą arba viduriavimą. Dėl tolesnio gydymo nuspręs Jūsų gydytojas. Nenustokite vartoti Sanoral pats.

Gydantis bet kokiais kraujospūdį mažinančiais vaistais, pernelyg didelis kraujospūdžio sumažėjimas pacientams, kuriems yra kraujotakos sutrikimų širdyje arba smegenyse, gali sukelti miokardo infarktą arba insultą. Todėl reikia kontroliuoti kraujospūdį – tai atliks jūsų gydytojas.

Būtinai pasakykite gydytojui, jei manote, kad esate (ar galite būti) nėščia. Sanoral nerekomenduojama vartoti ankstyvuoju nėštumo laikotarpiu ir jo negalima vartoti nuo trečio nėštumo mėnesio, nes šiuo laikotarpiu jis gali sukelti sunkius pažeidimus jūsų kūdikiui (žr. skyrių „Nėštumas ir žindymo laikotarpis“).

Vaikams ir paaugliams
Sanoral nerekomenduojama vartoti vaikams ir jaunesniems nei 18 metų paaugliams gydyti.

Kiti vaistai ir Sanoral

Jeigu vartojate arba neseniai vartojote kitų vaistų arba dėl to nesate tikri, apie tai  pasakykite gydytojui arba vaistininkui. 
Šie nurodymai tinka, kai vartojate tokius vaistus:
kitus kraujospūdį mažinančius vaistus, nes tuomet gali sustiprėti Sanoral poveikis. Jūsų gydytojui gali tekti pakeisti jūsų dozę ir (arba) imtis kitų atsargumo priemonių;
jeigu vartojate AKF inhibitorių arba aliskireną (taip pat žiūrėkite informaciją, pateiktą poskyriuose „Sanoral vartoti negalima“ ir „Įspėjimai ir atsargumo priemonės“);
jei vartojate kalio papildų, druskų, kurių sudėtyje yra kalio, vaistų, kurie skatina šlapimo išsiskyrimą (diuretikų) ar heparino (skystinančio ir apsaugančio kraują nuo krešulių susidarymo). Vartojant šiuos vaistus kartu su Sanoral, gali jūsų kraujyje padidėti kalio kiekis;
ličio preparatus (vaistus, vartojamus esant nuotaikos svyravimui ar tam tikroms depresijos formoms gydyti), nes šie vaistai, vartojami kartu su Sanoral, gali padidinti kalio kiekį jūsų kraujyje. Jei vartojate ličio preparatus, gydytojas paskirs ištirti ličio koncentraciją kraujo serume;
nesteroidinius vaistus nuo uždegimo (NVNU), vaistus vartojamus malšinti skausmą, patinimą ir kitus uždegimo požymius, tarp jų ir gydyti artritą; vartojant kartu su Sanoral gali padidėti inkstų nepakankamumo rizika. NVNU gali sumažinti Sanoral poveikį;
kolesevelamo hidrochlorido, vaisto, kuris mažina cholesterolio koncentraciją Jūsų kraujyje, nes Sanoral poveikis gali būti silpnesnis. Jūsų gydytojas Jums patars vartoti Sanoral bent 4 val. prieš geriant kolesevelamo hidrochlorido;
kai kuriuos skrandžio rūgštingumą mažinančius vaistus (vaistus nuo rėmens ir virškinimo sutrikimų), nes gali nežymiai sumažėti Sanoral poveikis;
vaistus ŽIV infekcijai arba AIDS (pvz., ritonaviras, indinaviras, nelfinaviras), arba grybelių sukeltoms ligoms gydyti (pvz., ketokonazolą, itrakonazolą);
diltiazemą, verapamilį (vaistus vartojamus esant širdies ritmo sutrikimui ir padidėjusiam kraujospūdžiui);
rifampiciną, eritromiciną, klaritromiciną (antibiotikus), vaistus, vartojamus tuberkuliozei ir kitoms infekcinėms ligoms gydyti;
paprastųjų jonažolių (Hypericum perforatum) preparatus;
dantroleną (infuzinį tirpalą, vartojamą esant labai aukštai kūno temperatūrai);
simvastatiną, vaistinį preparatą, mažinantį cholesterolio ir riebalų (trigliceridų) kiekį kraujyje;
takrolimuzą, sirolimuzą, temsirolimuzą, everolimuzą ir ciklosporiną, vartojamus Jūsų organizmo imuninės sistemos atsako kontrolei, siekiant įgalinti organizmą neatmesti persodint organo.

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Sanoral vartojimas su maistu ir gėrimais

Sanoral galima vartoti tiek valgant, tiek pertraukose tarp valgymų.
Tabletes reikia nuryti užsigeriant nedideliu skysčio kiekiu (pvz., stikline vandens). Jei įmanoma, gerkite vaistą tuo pačiu paros metu, pvz., prieš pusryčius.
Vartojantiems Sanoral negalima gerti greipfrutų sulčių ir valgyti greipfrutų. Taip elgtis reikia todėl, kad greipfrutai ir jų sultys gali padidinti veikliosios medžiagos amlodipino koncentraciją kraujyje, o tai gali sukelti nenuspėjamą poveikį Sanoral gebėjimui sumažinti kraujospūdį.

Senyvi pacientai

Jei jūs esate vyresnis nei 65 metų, jūsų gydytojas reguliariai tikrins kraujospūdį didindamas vaisto dozę, kad įsitikintų, jog kraujospūdis nesumažėjo pernelyg stipriai.

Juodaodžiai pacientai

Kaip ir vartojant kitus panašius vaistus padidėjusiam kraujospūdžiui gydyti, Sanoral poveikis juodaodžiams gali būti silpnesnis.

Nėštumas ir žindymo laikotarpis

Nėštumas
Prieš vartodamos Sanoral, pasakykite gydytojui, jei esate nėščia ar manote, kad pastojote. Paprastai gydytojas jums patars nustoti vartoti Sanoral prieš pastojant arba tuoj po to, kai jūs sužinosite, kad pastojote ir nurodys vietoj Sanoral vartoti kitą vaistą. Sanoral nerekomenduojama vartoti ankstyvuoju nėštumo laikotarpiu ir negalima vartoti jei esate daugiau nei tris mėnesius nėščia, nes jis gali sukelti sunkius pažeidimus jūsų kūdikiui. 
Jei pastojote Sanoral vartojimo laikotarpiu, nedelsiant informuokite savo gydytoją.

Žindymas
Pasakykite gydytojui, jei žindote ar ruošiatės pradėti žindyti kūdikį. Nustatyta, kad nedidelis kiekis amlodipino patenka į motinos pieną. Sanoral nerekomenduojama vartoti žindyvėms ir, jei jūs norite žindyti, ypač naujagimį ar neišnešiotą naujagimį, gydytojas paskirs vartoti jums kitą vaistą. 

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 

Vairavimas ir mechanizmų valdymas

Vartojant vaistus nuo padidėjusio kraujospūdžio, kartais gali atsirasti mieguistumas, negalavimas arba svaigulys, skausmas. Jei pastebėjote tokį poveikį, pasitarkite su gydytoju prieš imdamiesi minėtos veiklos.

Vienoje plėvele dengtoje tabletėje yra mažiau nei 1 mmol natrio (23 mg), t. y. jis beveik neturi reikšmės.


[bookmark: _Toc129243266][bookmark: _Toc129243141]3.	Kaip vartoti Sanoral 

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką. 

Rekomenduojama dozė yra viena Sanoral tabletė per parą.

Sanoral galima gerti tiek valgant, tiek nevalgius. Tabletes reikia nuryti nesukramtytas ir užsigerti vandeniu (pvz., stikline vandens). Tablečių kramtyti negalima. Negalima vaisto gerti su greipfrutų sultimis.
Jei įmanoma, paros dozę patartina gerti tokiu pačiu paros metu, pvz., pusryčiaujant. 

Pavartojus per didelę Sanoral dozę

Jei iš karto išgėrėte daugiau tablečių negu reikia, galite jausti sumažėjusio kraujospūdžio požymius, pvz., svaigulį, greitą arba retą širdies plakimą.
Jei iš karto išgėrėte daugiau tablečių negu reikia, arba jei preparato atsitiktinai nurijo vaikas, nedelsdami kreipkitės į gydytoją arba artimiausios ligoninės skubios medicinos pagalbos skyrių. Pasiimkite vaisto pakuotę arba šį pakuotės lapelį.

Jūsų plaučiuose gali kauptis skystis (plaučių edema), sukeldamas dusulį, kuris gali išsivystyti per 24 – 48 valandas nuo vaisto pavartojimo.

Pamiršus pavartoti Sanoral
Pamiršus pavartoti Sanoral, išgerkite įprastą dozę kitą dieną įprastu laiku. 
Negalima vartoti papildomos tabletės norint kompensuoti praleistą dozę.

Nustojus vartoti Sanoral
Svarbu vartoti Sanoral tol, kol gydytojas nenurodys nustoti vartoti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


[bookmark: _Toc129243267][bookmark: _Toc129243142]4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Jei jis reiškiasi, dažniausiai yra silpnas ir nereikalauja ypatingo gydymo ar vaisto vartojimo nutraukimo.

Nors pasitaiko tik nedaugeliui pacientų, šalutinio poveikio požymiai gali būti sunkūs:
Tai visame kūne išplitusi alerginė reakcija: veido, burnos ir (arba) gerklų patinimas, kartu su niežėjimu ir išbėrimu. Jiems atsiradus, nutraukite Sanoral vartojimą ir nedelsiant kreipkitės į gydytoją.

Sanoral kai kuriems jautriems asmenims gali per daug sumažinti kraujospūdį ir dėl to atsiras apsvaigimas ar alpulys. Jei taip atsitinka, nedelsiant kvieskite gydytoją ir atsigulkite ant lygaus paviršiaus.

Dažnis nežinomas: Jeigu pagelstų Jūsų akių baltymai, patamsėtų šlapimas, imtų niežėti oda, net jei gydymą Sanoral pradėjote seniau, nedelsdami kreipkitės į savo gydytoją, kuris įvertins Jūsų simptomus ir nuspręs, kaip tęsti Jūsų gydymą vaistais nuo kraujospūdžio

Kitas galimas šalutinis Sanoral poveikis

Dažni šalutinio poveikio reiškiniai (gali pasireikšti rečiau kaip 1 iš 10 asmenų): svaigulys, kulkšnių skausmas, pėdų, rankų, plaštakų patinimas, rankų arba pėdų sąstingis, dilgčiojimas, nuovargis.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): energijos stoka, svaigulys atsistojus, silpnumas, rankų ar kojų dilgčiojimas, sąstingis, svaigulys, širdies plakimo pojūtis, sumažėjęs kraujospūdis su svaiguliu, apdujimu, pasunkėjęs kvėpavimas, kosulys, pykinimas, vėmimas, sutrikęs virškinimas, viduriavimas, vidurių užkietėjimas, burnos džiūvimas, viršutinės pilvo dalies skausmas, išbėrimas, mėšlungis, rankų ir kojų skausmas, nugaros skausmas, pojūtis dažniau šlapintis, lytinis neaktyvumas, erekcijos nebuvimas arba sutrikimas, silpnumas.

Kraujo tyrimų pakitimai: kalio kiekio padidėjimas arba sumažėjimas, kreatinino, šlapimo rūgšties kiekio kraujyje padidėjimas, kepenų funkcijos rodiklių padidėjimas (gama gliutamiltransferazės kiekis).

[bookmark: _Hlk198633826]Reti šalutinio poveikio reiškiniai (gali pasireikšti rečiau kaip 1 iš 1 000 asmenų): padidėjęs jautrumas vaistams, apalpimas, paraudimas ir šilumos pojūtis veide, išbėrimas raudoni niežtintys iškilimai (dilgėlinė), veido patinimas.

Kitas šalutinis poveikis, pasireiškęs vartojant vien olmesartano medoksomilio arba amlodipino, bet nepasireiškiantis vartojant Sanoral arba pasitaikantis dažniau:

Olmesartano medoksomilis

Dažni šalutinio poveikio reiškiniai (gali pasireikšti rečiau kaip 1 iš 10 asmenų): bronchitas, gerklės skausmas, išskyrų tekėjimas iš nosies, užgulta nosis, kosulys, pilvo skausmas, skrandžio veiklos sutrikimas,  viduriavimas, nevirškinimas, pykinimas, sąnarių ir kaulų skausmas, nugaros skausmas, kraujas šlapime, šlapimo takų infekcija, skausmas krūtinėje, į gripą panašūs požymiai. 
Kraujo tyrimų pakitimai: riebalų kiekio kraujyje padidėjimas (hipertrigliceridemija), šlapalo kiekio arba šlapimo rūgšties kiekio, kepenų ir raumenų funkciją atspindinčių rodmenų padidėjimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):  kraujo plokštelių (trombocitų) skaičiaus sumažėjimas, dėl kurio gali būti kraujosruvų arba pailgėjęs kraujavimo laikas; greita alerginė reakcija, galinti apimti visą kūną ir sukelti kvėpavimo sutrikimus, taip pat staigų kraujospūdžio sumažėjimą bei apalpimą (anafilaksinė reakcija); krūtinės angina (skausmas arba nemalonus pojūtis krūtinėje); niežėjimas, išbėrimas,  alerginis odos išbėrimas, raumenų skausmas, dilgėlinė, veido patinimas, raumenų skausmas, bloga savijauta.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): veido, burnos ir gerklų (tikrojo balso plyšio) patinimas; ūminis inkstų veikos sutrikimas arba inkstų nepakankamumas, letargija, žarnyno angioneurozinė edema: tinimas žarnyne, pasireiškiantis tokiais simptomais kaip pilvo skausmas, pykinimas, vėmimas ir viduriavimas. 

Amlodipinas

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
Edema (skysčių susilaikymas).

Dažni šalutinio poveikio reiškiniai (gali pasireikšti rečiau kaip 1 iš 10 asmenų): pilvo skausmas, pykinimas, kulkšnių patinimas, mieguistumas; paraudimas ir šilumos pojūtis veide, regėjimo sutrikimai (įskaitant dvejinimąsi ir neryškų matymą), širdies plakimo pojūtis, viduriavimas, vidurių užkietėjimas, virškinimo sutrikimas, mėšlungis, silpnumas, pasunkėjęs kvėpavimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): neramus miegas, miego sutrikimai, nuotaikos svyravimai įskaitant nerimą, depresija, dirglumas, drebulys, skonio pakitimas, alpulys, ūžesys ausyse, krūtinės anginos pasunkėjimas (skausmas arba nemalonus pojūtis krūtinėje), nereguliarus širdies ritmas, išskyrų tekėjimas iš nosies arba užgulta nosis, nuplikimas, odoje rausvi taškeliai arba dėmelės dėl smulkių kraujo išsiliejimų (purpura), odos spalvos pokyčiai, padidėjęs prakaitavimas, išbėrimas odoje, niežulys, raudoni niežtintys iškilimai (dilgėlinė), raumenų ir sąnarių skausmas, šlapimo tekėjimo sutrikimas, staigus potraukis šlapintis naktį, padažnėjęs potraukis šlapintis, krūtų padidėjimas vyrams, krūtinės skausmas, skausmas, bloga savijauta, svorio didėjimas arba mažėjimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): sumišimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų): baltųjų ląstelių (leukocitų) kiekio kraujyje sumažėjimas, dėl kurio padidėja infekcinių ligų rizika, kraujo plokštelių (trombocitų) skaičiaus sumažėjimas, dėl kurio gali atsirasti mėlynių arba pailgėti kraujavimo laikas, gliukozės kiekio padidėjimas kraujyje,  raumenų sąstingis arba padidėjęs pasipriešinimas pasyviems judesiams (raumenų hipertonusas), kojų ir rankų dilgčiojimas, sąstingis, miokardo infarktas, kraujagyslių uždegimas,  kepenų arba kasos uždegimas,  dantenų sustorėjimas, skrandžio gleivinės uždegimas, padidėjęs kepenų fermentų aktyvumas kraujyje, odos ir akių junginės pageltimas, , padidėjęs odos jautrumas šviesai, alerginės reakcijos (niežėjimas, išbėrimas, veido, burnos ir (arba) gerklų (balso plyšio) patinimas, sunkios odos reakcijos, įskaitant intensyvų odos bėrimą, dilgėlinę, viso kūno odos paraudimą, stiprų niežulį, pūslių atsiradimą, odos patinimą ir lupimąsi, gleivinių uždegimą (Stivenso - Džonsono [Stevens-Johnson] sindromas, toksinė epidermio nekrolizė), kartais pavojingos gyvybei. 

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
Drebulys, standi laikysena, veidas lyg kaukė, lėti judesiai ir kojų vilkimas, sutrikusi eisena. 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568 Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Sanoral sudėtis
Veikliosios medžiagos yra olmesartanas medoksomilis ir amlodipinas (amlodipino besilato pavidalu). Kiekvienoje tabletėje yra 40 mg olmesartano medoksomilio ir 5 mg amlodipino (amlodipino besilato pavidalu).
Pagalbinės medžiagos. Tabletės branduolys: pregelifikuotas kukurūzų krakmolas, mikrokristalinė celiuliozė, koloidinis bevandenis silicio dioksidas, kroskarmeliozės natrio druska, magnio stearatas. Tabletės plėvelė: polivinilo alkoholis, makrogolis 3350, talkas, titano dioksidas (E 171), geltonasis geležies oksidas (E 172).

Sanoral išvaizda ir kiekis pakuotėje
Sanoral 40 mg/5 mg plėvele dengtos tabletės: kreminės, apskritos plėvele dengtos tabletės, kurių vienoje pusėje yra įspaudas C75.

Sanoral plėvele dengtos tabletės tiekiamos OPA/aliuminio/PVC/aliuminio lizdinėmis plokštelėmis pakuotėmis po 14, 28, 30, 56, 90, 98, 10 x 28 arba 10 x 30 plėvele dengtų tablečių lizdinėse plokštelėse ir pakuotėmis po 10x1, 50x1 arba 500x1 plėve dengtų tablečių perforuotose dalomosiose lizdinėse plokštelėse.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Menarini International Operations Luxembourg S.A.
1, Avenue de la Gare
L-1611, Luxembourg
Liuksemburgas

Gamintojas
Daiichi Sankyo Europe GmbH
Luitpoldstrasse 1, 85276 Pfaffenhofen, Ilm 
Vokietija

arba

BERLIN-CHEMIE AG
Glienicker Weg 125
D-12489 Berlin
Vokietija

arba

Laboratorios Menarini, S.A.
Alfons XII, 587
08918 Badalona (Barcelona),
Ispanija

arba

Fine Foods & Pharmaceuticals NTM S.p.A.
Via Grignano, 43 
24041 - Brembate (BG)
Italija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB „BERLIN CHEMIE MENARINI BALTIC“
J. Jasinskio g. 16A, LT-03163 Vilnius 
Tel. + 370 5 269 19 47
El. paštas lt@berlin-chemie.com



Šis vaistas Europos ekonominės erdvės valstybėse narėse registruotas tokiais pavadinimais:

	Austrija
	Amelior 40 mg/5 mg
	Italija 
	Bivis 40 mg/5 mg

	Belgija
	Forzaten 40 mg/5 mg
	Latvija 
	Sanoral 40 mg/5 mg

	Bulgarija
	Tespadan 40 mg/5 mg
	Lietuva 
	Sanoral 40 mg/5 mg

	Kipras
	Orizal 40 mg/5 mg
	Liuksemburgas 
	Forzaten 40 mg/5 mg

	Čekijos Respublika
	Sintonyn 40 mg/5 mg
	Olandija 
	Belfor 40 mg/5 mg

	Estija
	Sanoral 40 mg/5 mg
	Malta 
	Konverge 40 mg/5 mg

	Prancūzija
	Axeler 40 mg/5 mg
	Lenkija 
	Elestar 40 mg/5 mg

	Vokietija
	Vocado 40 mg/5 mg
	Portugalija 
	Zolnor 40 mg/5 mg

	Graikija
	Orizal 40 mg/5 mg
	Rumunija 
	Inovum 40 mg/5 mg

	Vengrija
	Duactan 40 mg/5 mg
	Slovakija 
	Folgan 40 mg/5 mg

	Airija
	Konverge 40 mg/5 mg
	Slovėnija 
	Olectan 40 mg/5 mg

	
	
	Ispanija 
	Balzak 40 mg/5 mg

	
	
	
	

	
	
	
	




Šis pakuotės lapelis paskutinį kartą peržiūrėtas 2026-02-02.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

